Arne Strøm

Arne Torolf Strøm (født 1. oktober 1901, død 2. april 1972) var en norsk telegrafmann og politiker, hjemmehørende i Norges Socialdemokratiske Arbeiderparti og Arbeiderpartiet. Etter krigen var han i mange år stortingsrepresentant for AP. 

Strøm var midt på 1920-tallet aktiv i Norges Socialdemokratiske Arbeiderpartis ungdomsorganisasjon Norges sosialistiske ungdomsforbund. I 1926 ble han valgt til formann i NSU, og året etter ledet han organisasjonen under samlingsbestrebelsene mellom NSU og Arbeiderpartiets ungdomsorganisasjon Venstrekommunistisk Ungdomsfylking. Da NSU og VKU gikk sammen i Arbeidernes Ungdomsfylking ble Strøm nestleder i den nye organisasjonen. Nestledervervet i AUF hadde han til 1931.

Strøm var formann i Telegrafmennenes Landsforbund og satt i hovedstyret i Telegraf- og Telefonforbundet. Fra 1929 var han også redaktør av Telegrafbladet.

Han jobbet som fullmektig på Lillestrøm fra 1931.

Under krigen ble han arrestert og 28. februar 1943 satt på Grini. Derfra ble han 29. juli samme året overført til Tyskland og Sachsenhausen, der han satt som fange nr 69521 til krigens slutt. I krigens siste dager var Strøm blant de sentrale AP-lederne som i Neuengamme forhandlet med ledende NKP-ere om sammenslåing av NKP og DNA til ett parti. Blant fangene ble det enighet, men etterkrigstidens realitet ble en annen. 

I 1945 ble Strøm valgt som stortingsmann for AP fra valgkretsen Akershus for perioden 1945–1949. Han ble gjenvalgt for periodene 1950–1953, 1954–1957 og 1958–1961. Strøm var visepresident i Lagtinget fra 1958 til 1961.

Referanser

Eksterne lenker 
 
 

Stortingsrepresentanter 1945–1949
Stortingsrepresentanter 1950–1953
Stortingsrepresentanter 1954–1957
Stortingsrepresentanter 1958–1961
Personer fra Oslo
Norske konsentrasjonsleirfanger under andre verdenskrig